Návrh nariadenie Rady, ktorým sa zakladajú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde {SEK(2004) 924} /* KOM/2004/0492 v konečnom znení - AVC 2004/0163 */





[pic] | KOMISIA EURÓPSKYCH SPOLOČENSTIEV | Brusel, 26.5.2005 KOM(2005) 215 v konečnom znení Návrh NARIADENIE RADY ktorým sa mení a dopĺňa nariadenie (EHS) č. 1907/90 o niektorých obchodných normách pre vajcia (predložená Komisiou) DÔVODOVÁ SPRÁVA Nariadeniami (ES) č. 5/2001 a (ES) č. 2052/2003, ktorými sa mení a dopĺňa nariadenie (EHS) č. 1907/90 o niektorých obchodných normách pre vajcia, zaviedla Rada povinné označovanie konzumných vajec v Spoločenstve kódom, ktorý určuje výrobcu a umožňuje identifikovať spôsob chovu. Od 1. januára 2004 sa toto označenie stalo povinným pre všetky vajcia kategórie „A“ alebo „čerstvé“ s výnimkou, ktorá umožňuje označovať vajcia, ktoré sa predávajú výhradne na miestnych trhoviskách, až od 1. júla 2005. Posledná spomínaná povinnosť predstavuje problém, najmä vo všetkých nových členských štátoch, kde je veľmi rozšírený predaj vajec v malom množstve na miestnych trhoch. Preto bola Komisia požiadaná, aby ustanovila výnimku o označovaní vajec, ktoré sa predávajú na miestnych trhoviskách nachádzajúcich sa v produkčnej oblasti. Táto požiadavka je podložená sociálno-ekonomickou dôležitosťou, ktorú pre malovýrobcov predstavuje priamy predaj niektorých poľnohospodárskych produktov, ako napríklad konzumných vajec. Preto je potrebné zmeniť a doplniť nariadenie Rady a umožniť členským štátom oslobodiť, nezáväzne a za určitých podmienok, malovýrobcov s 50 a menej nosnicami od povinnosti označovať predávané vajcia na miestnych trhoviskách. Návrh NARIADENIE RADY ktorým sa mení a dopĺňa nariadenie (EHS) č. 1907/90 o niektorých obchodných normách pre vajcia RADA EURÓPSKEJ ÚNIE, so zreteľom na nariadenie Rady (EHS) č. 2771/75 z 29. októbra 1975 o spoločnej organizácii trhu s vajciami[1], najmä na jeho článok 2 ods. 2, so zreteľom na návrh Komisie, keďže: (1) Od 1. júla 2005 musia byť vajcia, ktoré sa predávajú na miestnych trhoviskách opečiatkované kódom, ktorý označuje rozlišovacie číslo výrobcu a ktorý umožňuje identifikovať spôsob chovu v súlade s článkom 7 ods.1 písm. a) nariadenia Rady (EHS) č. 1907/90[2]. V niektorých členských štátoch by táto povinnosť mohla spôsobovať ťažkosti malým prevádzkam s nízkym príjmom, v ktorých sa produkcia vajec častokrát limituje na doplnkovú činnosť. Vzhľadom na to, že možnosť predaja konzumných vajec na miestnom trhovisku má pre tieto prevádzky veľkú ekonomickú a sociálnu dôležitosť, je vhodné povoliť členským štátom oslobodiť ich od povinnosti označovania. Je preto potrebné v tejto súvislosti ustanoviť výnimku pre prevádzky s menej ako 50 nosnicami. (2) Nariadenie (ES) č. 1907/90 by sa preto malo zodpovedajúcim spôsobom zmeniť a doplniť, PRIJALA TOTO NARIADENIE Článok 1 V článku 2 ods. 3 nariadenia (EHS) č. 1907/90 sa posledný pododsek nahrádza takto: „Avšak vajcia, ktoré predáva producent na miestnom trhovisku, sú označené kódom určeným v článku 7 ods. 1 písm. a). Členské štáty môžu oslobodiť producentov vajec, ktorých podnik nemá viac než 50 nosníc, od tejto povinnosti, pod podmienkou, že sa tieto vajcia predávajú na miestnom trhovisku, ktoré sa nachádza v produkčnej oblasti a že názov a adresa podniku sú uvedené na mieste predaja.“ Článok 2 Toto nariadenie nadobúda účinnosť tretím dňom po jeho uverejnení v Úradnom vestníku Európskej únie. Uplatňuje sa od 1. júla 2005. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli Za Radu predseda [1] Ú. v. ES L 282, 1.11.1975, s. 49. Nariadenie naposledy zmenené a doplnené nariadením (ES) č. 2052/2003 (Ú. v. EÚ L 305, 22.11.2003, s. 1). [2] Ú. v. ES L 173, 6.7.1990, s. 5. Nariadenie naposledy zmenené a doplnené nariadením (ES) č. 2052/2003 (Ú. v. ES L 305, 22. 11. 2003, s. 1).